Twee vas ná Limpopo-plaasaanval | Maroela Media
Louis en Ina Cloete (Foto: Christelle Aucamp, Twitter)
Twee verdagtes is Donderdag vasgetrek in verband met die moord op Louis en Ina Cloete Woensdag op hul plaas in die Levubu-omgewing in Limpopo.
Die bejaarde egpaar is Woensdagaand in hul plaashuis oorval, waarna hul huis aan die brand gesteek is. Die egpaar se verbrande liggame is later in die huis ontdek.
Volgens lt.kol. Malesela Ledwaba, polisiewoordvoerder, is die twee verdagtes ná 'n grootskaalse soektog opgespoor. Daar is nog een verdagte op vrye voet.
Voorlopige ondersoeke wys die verdagtes het die egpaar se huis geplunder voordat hulle met verskeie items in die egpaar se bakkie probeer vlug het.
Die VF Plus het die aanval verdoem.
"Die brutaliteit waarmee plaasaanvalle en -moorde gepaard gaan dui daarop dat blote roof nie die motief in hierdie tipe misdaad is nie," het Marcelle Maritz van die VF Plus in Limpopo gesê.
"Die oomblik wanneer die politieke wil ontstaan om landelike gebiede te beveilig en behoorlike strafmaatreëls in te stel, sal daar 'n drastiese afname in plaasaanvalle en -moorde wees."
Die VF Plus het opnuut 'n beroep op gemeenskappe gedoen om paraat en voorbereid te wees en om hulself binne die wet op elke wyse moontlik te beskerm.
Maroela Media het vroeër berig 'n plaaslike buurtwaglid het rook in die lug naby die egpaar se plaas gesien. Hy het na die plaas gery en die huis in vlamme aangetref. Die egpaar se liggame is vasgebind in die huis gevind nadat die vlamme geblus is.
Lt.genl. Thembi Hadebe, provinsiale polisiekommissaris in Limpopo, het die polisie se goeie werk om die verdagtes vas te trek geloof.
Enigiemand met meer inligting oor waar die oorblywende verdagte hom kan bevind, kan die ondersoekbeampte, kapt. Mashudu Lesleu Muneri, by 082 469 1260 bel of die Stop Misdaadnommer by 08600 10111 skakel.
Nog net 400 van die 10 000 soldate in KZN ontplooi
Watse gevaar kon die twee bejaardes, veral die brose ou tante inhou? Hoekom was dit nodig om te moor en dan boonop te brand ook nog? Spesiale plek in die hel vir die soort gemors!!!
Dit is tyd dat Kommando's weer op die been gebring word en dat ons oud/veteraan soldate en soldoedies, ongeag ouderdom, wat kans sien, opgeroep word en weer soos destydse Kommando's diens doen en operasioneel opereer.
Die brutale wyse waarop plaasmense vermoor word is om vrees in te boesem, dis 'n eeu oue taktiek wat sedert die primitiewe Afrika tyd toegepas word. Geen mens met 'n siel sal so iets aan 'n ander mens doen nie.
Dankie Marcelle! Jy doen so baie vir ons gemeenskap in jou tuis dorp! Dis vreeslik om net te dink aan die laaste tydjie wat die 2 ou mensies saam gehad het, heel waarskynlik was hulle nog lewendig toe die brand gestig is! Dis onmenslik!!!!
Ek stem bring kommandos terug kyk daai twee brose ou mensies wat nie sou leed aan doen nie mense kom ons staan op staan saam en help ons boere bring doodstraf terug ASB